ПРОЕКТ ЗА ИЗМЕНЕНИЕ И ДОПЪЛНЕНИЕ!

**НАРЕДБА № 5**

**за овладяване популацията**

**на безстопанствените кучета на територията на Община Левски**

**Раздел I**

**Общи положения**

Чл. 1. (1) Настоящата наредба следва мерките и дейностите към тях, предвидени в „Програма за овладяване популацията на безстопанствените кучета на територията на Община Левски”, както и взаимоотношенията между общинската администрация, ветеринарномедицинските клиники, Областна дирекция по безопасност на храните и собствениците на животни.

(2) Наредбата урежда реда за намаляване популацията на безстопанствените

кучета на територията на Община Левски чрез:

1. Улов и обработка на безстопанствените животни /кучета/.

2. проверки по постъпили молби, жалби и сигнали за нарушения на правилата за защита на животните, подадени от държавни органи, физически и юридически лица.

(3) Наредбата се прилага по отношение на:

1. Всички лица, които живеят постоянно или временно пребивават на територията на Община Левски;

2. Собствениците, водачите и стопаните на домашни кучета.

3.Собствениците, наемателите и ползвателите на жилищни сгради;

4. Управителите на етажната собственост, по отношение на предназначените за общо ползване части на сгради и прилежащите терени;

5. Собствениците на имоти, които не са обитавани и/или позволяват безпрепятствено преминаване на безстопанствени животни през техните имоти.

6. Практикуващите ветеринарни лекари на територията на Община Левски.

Чл. 2 На всички лица, които отглеждат домашни любимци – кучета и/или котки в частни дворове, се забранява да отглеждат повече от три броя от всеки вид – кучета или котки.

**Раздел II**

**БЕЗСТОПАНСТВЕНИ КУЧЕТА**

**Овладяване популацията на безстопанствените кучета на територията на**

**община Левски. Залавяне, обработка и настаняване на безстопанствените**

**кучета в приют**

Чл. 3. Овладяването на популацията на безстопанствени кучета на територията на община Левски се осъществява чрез блокиране на раждаемостта, посредством кастрация.

Чл. 4. (1) Безстопанствените кучета подлежат на залавяне от оторизирани от Кмета на общината лица, съгласно чл.117 от Закона за защита на животните/ЗЗЖ/.

(2) Залавянето на безстопанствени кучета се допуска по начин и при условия, които гарантират здравето им и с минимално страдание.

(3) При залавяне кучето се маркира.

(4) Ветеринарномедицинските манипулации на безстопанствените кучета се осъществяват в Общински приют за безстопанствени кучета – гр. Левски, регистрирани подвижни или стационарни амбулатории от органите по ал.1 или организациите за защита на животните.

Чл. 5. (1) Заловените безстопанствените кучета се настаняват в Общински приют за безстопанствени кучета – гр. Левски с цел - намиране на собственик.

(2) Управителят на приюта извършва идентификация за собственост на новонастанените кучета.

(3) При установяване на регистрация на настанено в приюта куче се издирва неговият собственик и същият се уведомява писмено за местонахождението на кучето. Кучето се връща на собственика след представяне на ветеринарномедицински му паспорт и заплащане на разходите по престоя му.

(4) При настаняване в приюта на кучетата, за които не са открити данни за собственик:

1. се извършва клиничен преглед и ако е необходимо и лабораторни изследвания, като на болните и наранените животни се оказва ветеринарномедицинска помощ.

2. се извършва кастрация, обезпаразитяване и ваксинация срещу бяс.

(5) Кучетата по ал. 4 се предоставят безвъзмездно на лица, които желаят да ги отглеждат като домашни любимци, и се регистрират съгласно изискванията на настоящата наредба.

(6) Кучетата, по ал. 4 за които не се явят лица, които искат да ги отглеждат, се маркират и се връщат по местата, от които са взети.

(7) При повторно залавяне на домашно куче, което вече е било освобождавано по реда на ал. 3, кучето се кастрира, а на собственика се налага глоба.

1. Собственикът получава животното след представяне на ветеринаро-медицинския паспорт на кучето;

2. В случай, че собственикът откаже да получи животното си обратно, кастрираното куче се маркира по надлежния ред, и се връща на мястото на залавянето му като се вписва в Регистъра за безстопанствени животни.

(7) Не се допуска връщането на заловените безстопанствени кучета в дворове на детски ясли и градини, училища, болници и в близост до площадки за игра на деца, автомагистрали и летища, обществени сгради.

(8) Евтаназия на настанени в приюта кучета се допуска при условията, предвидени в Закона за ветеринарно-медицинската дейност след поставяне на диагноза при клиничен преглед и изследвания.

Чл. 6. Сигнали за трупове на кучета и котки, намерени на улични платна, в междублокови пространства и други открити обществени места, се подават в Общинско предприятие „БКС”.

1.Общинско предприятие „БКС” в срок до 24 часа след приемане на сигнала прибира труповете и ги загробва на определените със заповед на Кмета на община Левски за целта места.

2. Управителят на приюта за кучета, стопанисван от Община Левски, до 10-то число на календарния месец изпраща на Кмета на общината данните от регистъра по чл. 47, ал. 7 от ЗЗЖ, отнасящи се за предходния месец.

Чл. 7. Забранява се на всички лица да оставят всякакъв вид храна по улиците, в междублокови пространства и други обществено-публични места, независимо от вида собственост.

**Раздел III**

**Действия на органите на общинска администрация, при агресивно поведение на куче**

Чл. 8. (1) При подаден писмен сигнал или регистриран телефонен сигнал за случай на нападение срещу човек или друго животно от куче – безстопанствено или домашен любимец с известен собственик и/или адрес на отглеждане, се прилагат разпоредбите на чл. 114, ал. 3 от Наредба № 41/10.12.2008 г. за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни (ред., ДВ, бр. 81 от 2013 г.) и се извършва проверка на място съгласно изискванията на ЗВМД, ЗЗЖ и настоящата наредба:

1. извършва се проверка на място и се съставя протокол от представители на общинска администрация;

2. всички кучета, ухапали човек или животно, се отвеждат веднага от собственика, или от общинските органи при практикуващия ветеринарен лекар за преглед и последващи епизоотични действия.

(2) Ако кучето е регистрирано при ветеринарен лекар, общинските органи установява самоличността на собственика на кучето, а ако собственикът е неизвестен, общинската администрация се обръща за съдействие към Областна дирекция по безопасност на храните и районно управление „Полицията”.

(3) При нанесени от кучето (безстопанствено или домашен любимец) телесни повреди, се изготвя протокол и се изискват медицинско свидетелство, и свидетелски показания;

(4) При ухапване на физическо лице или животно компаньон, от страна на домашно куче от породите кавказка овчарка, българско овчарско куче (каракачанско куче), германски дог, немско овчарско куче, ризеншнауцер, московска стражева, черен териер, доберман, ротвайлер, бултериер, питбул, стафорширски териер, мастиф, аржентински дог, ирландски вълкодав и кангал, както и от друго едро домашно агресивно куче с известен собственик:

1. собственикът на кучето се глобява;

2. ако се констатира застрашаване на здравето и живота на пострадалото лице или животно, констатирано със съответния медицински документ, кучето се отнема принудително от собственика и се подлага на евтаназия, съгласно чл. 179 от Закона за ветеринарномедицинската дейност.

(5) При ухапване на физическо лице или животно компаньон, от страна на домашно куче, с неизвестен собственик и/или адрес на отглеждане, общината се обръща за съдействие за установяване на адреса и собственика към ОДБХ - Плевен и съответното районно управление на полицията. След установяване на адреса на отглеждане и собственика, се процедира по реда на предходната ал.4.;

(6) При ухапване на физическо лице или животно компаньон, от страна на безстопанствено куче:

1. кучето се залавя и се настанява в общинския приют;

2 сформира се комисия, която включва: ръководителят на приюта за безстопанствени животни, ветеринарен лекар от приюта и представител на организация за защита на животните;

3.Комисията извършва анализ на поведението на кучето и в надлежен протокол се произнася с констатации за наличието или липсата на агресивно поведение на кучето.

**Раздел ІV**

**Административно - наказателни разпоредби**

**Контрол и санкции**

Чл. 9. (1). Контролни органи по смисъла на чл.59, ал.3 от Закона за защита на животните, са общински служители, оправомощени със заповед на Кмета на Община Левски да извършват проверки по постъпили писмени молби, жалби и сигнали за нарушения на настоящата наредбата, подадени от държавни органи, неправителствени организации, физически и юридически лица.

(2) Подадени анонимни сигнали не се проверяват.

(3) При проверката контролните органи:

1.установяват самоличността на собственика на животно – домашен любимец, като при необходимост самоличността се установява със съдействието на органите на Министерството на вътрешните работи;

2.имат право да извършват проверка след осигурен достъп от страна на собственика в недвижими имоти, в които се отглеждат или се предполага, че се отглеждат кучета-домашни любимци. В случаите на отказ от страна на собственика на имота, проверката се извършва със съдействие на органите на Министерството на вътрешните работи.

(4).При констатиране на нарушения по тази наредба контролните органи:

1. съставят констативни протоколи;

2.издават задължителни писмени предупреждения за отстраняване на нарушението в определен от тях срок;

(5) В случай на повторно извършване на нарушение по членовете на тази Наредба или неизпълнение на издадените предупреждения, Кметът на общината уведомява ОДБХ –Плевен с цел последващо санкциониране.

(**6)При констатирано нарушение по тази наредба:**

**1. физическите лица се санкционират с глоба в размер от 50 до 100 лв, като при повторно нарушение размерът на глобата е от 100 до 200 лв, ;**

**2.за юридическите лица имуществената санкция е в размер за първо нарушение от 200 до 500 лв, а при повторност – от 300 до 1000 лв.**

Чл. 10. (1) Наказателните постановления се издават от Кмета на община Левски.

(2). Неправителствени организации могат да съдействат на контролните органи при осъществяване на контролните им правомощия.

Чл.11. Установяването на нарушенията, обжалването и изпълнението на наказателните постановления се извършват по реда на Закона за административните нарушения и наказания.

Чл. 12. (1) За явно маловажни случаи на административни нарушения, установени при извършването им, овластените за това органи налагат на място, срещу квитанция, глоба до размера, предвиден в съответния закон или указ, но не повече от 10 лева;

(2)За маловажни случаи на административни нарушения, установени при извършването им, когато това е предвидено в закон или указ, овластените контролни органи могат да налагат на местонарушението глоби в размер от 10 до 50 лева. За наложената глоба се издава фиш, който съдържа данни за самоличността на контролния орган и на нарушителя, мястото и времето на нарушението, нарушените разпоредби и размера на глобата. Фишът се подписва от контролния орган и от нарушителя, че е съгласен да плати глобата. На нарушителя се дава препис, за да може да заплати доброволно глобата.

(3) За маловажни случаи на административни нарушения, извършени от непълнолетни, контролният орган изпраща съставените актове на местната комисия за борба срещу противообществените прояви на малолетните и непълнолетните (МКБППМН) за налагане на мерки от възпитателен характер;

(4) Ако нарушителят оспори нарушението или откаже да плати глобата, за нарушението се съставя акт за административно нарушение, съгласно разпоредбите на този раздел;

 (5) Овластените органи, които налагат глобите по предходните алинеи, се определят със заповед на кмета на общината.

**ДОПЪЛНИТЕЛНИ РАЗПОРЕДБИ**

 § 1. По смисъла на наредбата:

1. „Куче-домашен любимец” е всяко куче, което се отглежда в домакинството или от интерес към животното.

2. „Овладяване на популацията" е научнообосновано регулиране на популацията

на безстопанствените животни, което позволява контрол над броя им и цели създаването на безопасна градска среда.

3. „Идентификация на животно” е еднозначното му характеризиране по данните от неговия микрочип, съответстващи на паспортните и регистрационните данни;

4. „Кастрация” е отстраняване на яйчниците и матката на женските животни и тестисите на мъжките.

5. „Агресивни кучета” са кучета, които проявяват спонтанна неадекватна реакция, насочена срещу хора или животни, която в зависимост от силата и нейното естество би могла да доведе до нараняване или причиняване на смърт.

6. „Странични животински продукти” са цели трупове или части от трупове на животни или продукти от животински произход, които не са предназначени за консумация от хора.

§ 2. Смисъла на понятията:

1."Маловажен случай" е този, при който извършеното нарушение от физическо лице или неизпълнение на задължение от едноличен търговец или юридическо лице към държавата или община, с оглед на липсата или незначителността на вредните последици или с оглед на други смекчаващи обстоятелства, представлява по-ниска степен на обществена опасност в сравнение с обикновените случаи на нарушение или на неизпълнение на задължение от съответния вид.

2."Явно маловажен случай" на нарушение е налице, когато деянието разкрива явно незначителна степен на обществена опасност.

 ПРЕХОДНИ И ЗАКЛЮЧИТЕЛНИ РАЗПОРЕДБИ

§1. Настоящата наредба се приема на основание чл. 21, ал. 2 от Закона за местното самоуправление и местната администрация, Закона за защита на животните и Закона за ветеринарномедицинската дейност.

§2. Изпълнението на наредбата се възлага на кмета на Кмета на Община Левски.

§3. Наредбата може да се изменя, допълва или отменя с решение на Общински съвет – Левски.